
Károsodási paraméterek meghatározása small punch vizsgálat és numerikus szimuláció segítségével

Kulcsszavak: small punch vizsgálat; károsodási paraméterek; szimuláció;
A mérnöki szerkezetek működés közben különböző külső igénybevételeknek vannak kitéve. Ezek az igénybevételek öregbítik az alkatrészek anyagait, ezzel csökkentve az optimális esetben elérhető élettartamot. A fennmaradó élettartam minden szerkezet és minden alkatrész esetében fontos jellemző, mivel ez határozza meg, hogy meddig lehet biztonságos körülmények között üzemeltetni a berendezéseinket. Különösen fontos kérdéskör ez azokban az iparágakban, amelyeknél a technológiai folyamat vagy a működési körülmények megkövetelik a hibamentes üzemelést. Ilyen terület többek között az atomenergia szektor is. Az atomenergia előállításához használt szerkezetek várható fennmaradó élettartamának becslése kritikusan fontos, és erre a kérdésre csak a szerkezetek állapotának folyamatos monitorozása adhat kielégítő választ. A szerkezetek állapotának megfigyelése csak anyagvizsgálatok elvégzésével lehetséges. Viszont a radioaktivitás és szerkezetintegritási kérdések miatt, a szerkezetek vizsgálata csak üzemelés közben végezhető el. Erre a problémára ad megoldást a small punch vizsgálat.
A small punch vizsgálat egy az 1980-as években kifejlesztett roncsolásmentesnek tekintett anyagvizsgálati eljárás. Segítségével a szóban forgó szerkezeteket üzemelés közben lehet vizsgálni, minimális anyag felhasználása mellett. A regisztrált eredményből számos anyagtulajdonság határozható meg, mint a folyáshatár, a szakítószilárdság, a törési szívósság vagy akár kúszási jellemzők is. A vizsgálati eljárás fejlesztése napjaink kutatóinak egyik fontos feladata, mivel a módszer szabványosításával kapcsolatban is több nyitott kérdés is felmerül.
A dolgozatomban inverz módszer és small punch vizsgálat segítségével határoztam meg a 15Cr2NiMoV anyag károsodási paramétereit. Az anyagból kimunkált próbatesteken szakítóvizsgálatot végeztem, majd a próbatest befogójából kimunkált small punch próbatesteken méréseket végeztem. A probléma megoldásához tengelyszimmetrikus numerikus szimulációs modellt készítettem. A mérési és szimulációs eredmények összehasonlításából meghatároztam az anyag lokális károsodási paramétereit.



